Biashara ya Akoro ya ndizi

﻿Biashara ya Akoro ya ndizi  

Akoro ni mumewe Chichi. Wanaishi  katika kijiji kiitwacho Kanam katika  Kaunti ya Turkana.  Akoro ana bustani ya ndizi  inayompatia mazao mazuri.  
Siku moja kabla jua kuwa kali, Akoro  aliondoka akibeba kreti ya ndizi mbivu  kichwani kwake.  Alitembea kwa ujasiri akielekea sokoni  Kilindo, umbali wa kilomita moja  kutoka nyumbani kwake.  
Wanaume na wanawake wa umri  wake walimtazama kwa mshangao.  Baadhi yao hata walimcheka kwa  sauti, "Bila shaka Akoro amerogwa.  Anawezaje kufanya kazi kama hii?  Wanaume kutoka jamii yetu hawauzi  ndizi!"  Lakini, Akoro hakujali. Alikuwa  ameamua kuifanya kazi yoyote kwa  bidii.  
Alipowasili sokoni tu, Akoro alizipanga  ndizi zake kisha akaketi karibu nazo  akisubiri wateja.  Alijiuliza, "Kuna yeyote  atakayezinunua ndizi zangu?"  
Dakika chache baadaye, mwanamke  aliyevalia rinda la kizambarau,  alikikaribia kibanda cha Akoro.  "Unauza ndizi kilo moja pesa ngapi?"  mwanamke yule aliuliza.  "Shilingi hamsini, dadangu," Akoro  alimjibu kwa heshima.  
Mwanamke yule akasema, "Tafadhali  nifungie kilo moja na nusu. Lakini,  lazima unipunguzie bei."  Akoro akamjibu, "Hakuna shida  dadangu, nitapunguza shilingi kumi.  Wewe ni mteja wangu wa kwanza."  Akoro alimpatia mwanamke yule ndizi  zake.  
Akoro alianza kufurahia biashara  yake. Wanunuzi walivutiwa na ndizi  zilizopendeza na maneno ya Akoro  matamu.  
Adhuhuri, Akoro alikuwa amechoka  kusimama. Alikikalia kigoda  akaendelea kuuza ndizi zake.  Mwanamke aliyevalia rinda la bluu,  alinunua ndizi nyingi.  Waliomcheka Akoro, walianza  kushangaa jinsi biashara yake ya ndizi  ilivyonawiri.  
Saa tisa alasiri, Akoro alimuuzia  mwanamke aliyekuwa akitoka kazi  ndizi zake za mwisho.  Aliwapa ndizi mbili mbili wanaume  walioketi naye wakati huo wote.  Walimtumbuiza kwa hadithi tamu  alipowasubiri wateja.  
Akoro alliondoka na kreti tupu  kichwani. Alitembea akiimba wimbo  wa furaha akijivunia kazi aliyoifanya  siku hiyo.  Aliwaza, "Kufanya bidii kwa dhati ni  jambo muhimu maishani."  
Aliinunulia familiia yake unga wa  mahindi, mafuta ya mboga, chai,  sukari na mkate.  Kisha alienda nyumbani kwa furaha.  Mawazo yake yalijaa mipango ya  kuipanua biashara yake ya ndizi. 


Source www.africanstorybook.org